Sunshine Coast

A Sunshine Coast az ausztrál Queensland állam délkeleti partján fekvő régió. Brisbane-től 100 km-re északra fekszik. A partoktól a vulkáni csúcsokig terjedő változatos táj jellemzi. A part mentén Ausztrália népszerű üdülőhelyei sorakoznak. A főbb települései Caloundra, Mooloolaba, Maroochydore, Coolum, Noosa, illetve a belső területen Maleny és Montville. A tengerparti és hegyi városok lánca Ausztrália egyik leggyorsabban növekvő városi agglomerációjává alakult át. A régió lakossága meghaladja a 400.000-et. A Sunshine Coast magyarul napfény partot jelent. A területet sokáig "Near North Coast"-nak (Közeli Északi Part) nevezték, a "Sunshine Coast" név hivatalosan csak 1967-ben jött létre, amikor a szétszórt településeket egyetlen turisztikai „márkanév” alatt egyesítették. Közigazgatása Az igazgatási reform eredményeként 2008-ban Maroochy és Noosa önkormányzatai, valamint Caloundra városa Sunshine Coast Regionális Tanácsként egyesültek, amivel létrehozták a Sunshine Coast Régiót. 2013-ban népszavazást tartottak, ahol a noosai lakosok 81%-a különválásra szavazott, majd ennek eredménye alapján 2014-ben Noosa közigazgatásilag önállóvá vált. A "Sunshine Coast”-ként ismert régiót a Sunshine Coast Tanács, valamint a Noosa Shire Tanács irányítja. Földrajz és éghajlat A Csendes-óceán partvidékének mintegy 60 km-es szakaszán terül el, délen Caloundrától északon Coolooláig terjed. A Korall-tengertől keletre helyezkedik el. Mintegy 2100 km²-es területet foglal magába. A több mint 100 km hosszú partvonalon strandok vannak, köztük a Noosa Main Beach, Mooloolaba Beach, Kings Beach (Caloundra), Coolum Beach, Sunshine Beach (Noosa) és Alexandra Headland. A partoktól távolabb, a belső területeit viszont már dombok, völgyek alkotják. Itt már az esőerdők is megjelennek. Több nemzeti park található a környéken, köztük a Mapleton Falls Nemzeti Park, a Noosa Nemzeti Park, a Cooloola Nemzeti Park, és a Kondalilla Falls Nemzeti Park. Szubtrópusi éghajlata miatt a régió szinte egész évben meleg és napos. Nyár: december–február (21-29°C átlagos hőmérséklet, a legmagasabb januárban 28,1°C, az időjárás forró, párás, csapadékos) Ősz: március–május (15-25°C, enyhe, kevesebb eső) Tél: június–augusztus (10-22°C átlaghőmérséklet, július a leghidegebb hónap, időjárás enyhe, kevés eső) Tavasz: szeptember–november (15-25°C, enyhe, alkalmi esőzés) Története A területen az európaiak megjelenése előtt Gubbi Gubbi (Kabi Kabi) és a Wakka Wakka őslakos népek éltek. James Cook brit kapitány 1770-ben a part mentén hajózott, ekkor nevezte el az Üvegház-hegyek (Glass House Mountains) csúcsait. A partra azonban soha nem lépett. 1842-ben George Gipps kormányzó rezervátummá nyilvánítja a régiót a bunya-fák megőrzésére, amelyek szent jelentőséggel bírnak az őslakos népek számára. Az első európai telepesek 1820-as években érkeztek meg, köztük voltak rabok is, akik a közeli Moreton Bay büntető kolóniából menekültek el. Az első fakitermelők 1860 körül telepedtek le. A vasútvonal 1891-ben történt befejezésével Brisbanet összekötötték Nambour városával. Az első szálloda Caloundrában 1893-ban nyílt meg, majd 1916-ban megalakult az első szörfklub Maroochydore-ban. A második világháború után a Sunshine Coast népszerű üdülő- és szörfös célponttá vált, ami turizmusi fellendüléshez vezetett. Az 1959-ben átadott David Low Way út jelentősen javítja a közlekedési kapcsolatokat a part menti városok között. Nemsokkal később, 1961-ben a Maroochy repülőtér (Sunshine Coast repülőtér) is megkezdte működését, és fogadja az első rendszeres járatokat. Az 1990-es években megépült a Sunshine Motorway autópálya, amely fizikailag összekapcsolta az elszigetelt városokat egy lineáris metropoliszba. Ez további urbanizációt eredményezett. A part mentén magas beton-üveg épületek és szállodák jöttek létre, különösen a Mooloolaba és Caloundra környékeken. A fejlődés további pontja volt az 1996-ban megnyitott egyetem (University of the Sunshine Coast) Sippy Downs-i campusa. Gazdasága A 20. század elején a régió gazdasága határozottan mezőgazdasági jellegű volt. A cukornád, az ananász termesztése mellett tejgazdálkodást folytattak. Ezen időszakban kezdett az üdülőkultúra elterjedni, főként Caloundra és Maroochydore strandja vonzották a nyaralókat. Ez alapozta meg a későbbi turizmus iparágat, amely a régió mai gazdaságának alapja. A Moreton cukorgyár 2003-as bezárása a cukornádgazdálkodás végét jelezte a régióban. A Sunshine Coast University Hospital (SCUH) kórház 2017-ben a régió legnagyobb infrastrukturális projektje volt. Ezzel az egészségügy az egyik vezető foglalkoztatási szektor lett, csökkentve a gazdaság turizmustól és építőipartól való függőségét. Oktatási és kutatási intézmények University of the Sunshine Coast (UniSC): az egyetem számos alap- és posztgraduális programot kínál olyan területeken, mint az üzlet, oktatás és egészségügy TAFE Queensland: kampusai is vannak a Sunshine Coast-on, ahol szakmai képzést nyújtanak az egészségügy és a technológia területein. Több kutatóintézet és innovációs központ is megtalálható, köztük a Sunshine Coast Health Institute (SCHI) és a Sunshine Coast Innovációs Központ. Közlekedés A régió légi, közúti és vasúti úton is elérhető. Sunshine Coast partvidékén nincs vasúti közlekedés, de a régió jól kapcsolódik Queensland vasúthálózathoz. Rendszeresen közlekednek vonatok Brisbane-ből Nambour és Landsborough állomásaira. Az állomásokról "Railbus" buszjáratok működnek, amelyekkel a tengerparti célállomások elérhetőek. A tömegközlekedést a Translink integrált hálózat irányítja, amely buszokból, vonatokból és kompjáratokból áll. A Sunshine Coast Airport (IATA: MCY) Marcoola-i repülőtér elsősorban belföldi járatokat fogad, de szezonális nemzetközi járatokat is. 2020-ban kapta meg a nemzetközi repülőtéri státuszt. A személyforgalom mellett mezőgazdasági termékek Ázsiába történő szállítására is használják. A Brisbane-i repülőtér (IATA: BNE) körülbelül 81 km-re délre található. Települések A Sunshine Coast magában foglalja a part menti városokat és településeket, kiemelve Caloundra, Mooloolaba, Maroochydore, Marcoola, Coolum, Sunshine Beach, Noosa Heads és Rainbow Beach. A Hinterland kifejezés pedig a parttól távolabb eső belső területekre vonatkozik, ahol Gympie, Eumundi, Yandina, Nambour, Mapleton, Montville és Melany találhatóak. Maroochydore Sunshine Coast egyik központja. A Maroochy-folyó torkolatánál fekszik, kereskedelmi központ. A SunCentral projekt keretében 2016-tól egy korábbi golfpálya helyén egy új központi üzleti negyed (CBD) jött létre, üveg- és acélból készült irodaházakkal. A Maroochydore-i Sunshine Plaza a régió legnagyobb bevásárlóközpontja, aminek különlegessége, hogy természetes vízi út fölé épült és egyben közösségi központ is. A térség másik jelentős bevásárlóközpont a Kawana Shoppingworld. Mooloolaba Maroochydore szomszédságában, attól délkeletre van, tengerparti üdülőhely. A Mooloolaba Beach fehér homokos partjáról ismert. A közelben 2005-ben, hogy mesterséges zátonyt hozzanak létre úgy, hogy elsüllyesztették az ex-HMAS Brisbane hadihajót. Azóta Ausztrália legjobb merülési helyei közé tartozik. Caloundra A város népszerű úti cél, több tengerpartja van. A központjában található az Events Centre, ami a régió legnagyobb előadóművészeti és konferenciaközpontja. A városban található a Queensland Air Museum is, amely Ausztrália legnagyobb történelmi repülőgép-gyűjteményének ad helyet. Noosa tengerparti hely, szörfözésre alkalmas. Noosa a tágabb kormányzati körzet neve, több összekapcsolt külvárosból áll; 'Noosaville' egy tengerparti rész központja, 'Noosa Junction' a központi üzleti terület, míg 'Noosa Heads' egy kis tengerparti üdülőhely. Maleny és Montville történelmi városok a hegyekben, megőrizték a gyarmati Ausztrália légkörét. Montville közelében van a 90 méter magas Kondalilla-vízesés. Egyéb látványosságok A "The Big Pineapple", vagyis a „nagy ananász” egy 1971-ben létrehozott turisztikai látványosság, egy 16 méter hosszú ananász formájú üvegszálas épület amely a Sunshine Coast ikonja. Nambourtól délre található, a helyszínen ananászfarm és látogatóközpont működik. A világ legnagyobb működő gyömbérgyára Yandinában található. Sunshine Coast Aquarium (SEA LIFE): Queensland legnagyobb akváriuma és óceanáriuma. Australia Zoo, Beerwah melletti állatkert Aussie World vidámpark Eumundi Markets (Ausztrália legnagyobb szabadtéri piaca) Maleny Botanic Gardens & Bird World (Maleny Botanikusá és Madárvilág Kert) Buderim Forest Park, egy 45 hektáros esőerdő-rezervátum A Mary Cairncross Scenic Reserve, szubtrópusi esőerdővel és oktatási felfedezőközponttal. A területhez kapcsolódó nevezetes személyek David Low: Politikus és a Queenslandi Törvényhozó Gyűlés tagja. A 20. század közepén aktívan támogatta egy elszigetelt tengerparti városokat összekötő úthálózat építését. A festői tengerparti út, a David Low Way róla kapta a nevet. Steve Irwin: A "Krokodilvadász", természettudós és tévéműsorvezető. Grant Kenny: Sportoló, az Ironman versenyek bajnoka (szörfölés életmentő). 1980-ban, 16 évesen elért történelmi győzelme a Sunshine Coastot az ausztrál szörfsport központjává tette. Kevin Rudd: Ausztrália 26. miniszterelnöke, aki iskolai éveit Nambour városában töltötte. Patrick Rafter: Korábbi világelső teniszező, aki Sunshine Coastot választotta otthonának. Jegyzetek